הדסה נעורים

פעילות

הדסה נעורים הוא כפר נוער המאגד בתוכו פנימייה, בית ספר ומכללה טכנולוגיים. הכפר הוקם בשנת 1948 כהרחבה של כפר הנוער "בן שמן" על ידי חיה ועקיבא ישי שאף שימש כמנהלו של הכפר עד שפרש לגמלאות. נעורים הוא כפר נוער ייחודי בתכני ההכשרות שהוא מקנה לתלמידיו ערכיו והמענה החינוכי הכולל. מייסדי העמותה הנם הסוכנות היהודית וארגון נשות "הדסה". הכפר ייחודי בתכני ההכשרות שהוא מקנה לתלמידיו, ערכיו והמענה החינוכי הכולל. 
כיום מנוהל הכפר כעמותה עצמאית ללא כוונות רווח. הנהלת הכפר כוללת את מנהל הכפר- עמי מגן, מנהל התיכון- שרון אבני, מנהל הפנימייה- שוני אשכנזי ומנהל המכללה- בועז שפייר. יו"ר הכפר הנה הגב' עינת רייך.  בשנת 1970 הוקם מסלול ארבע שנתי של בית ספר מקצועי אשר הפך במרוצת השנים את הדסה נעורים לאחד מהמוסדות הפנימיתיים הגדולים בארץ.
נעורים מפעיל את "המרכז הלאומי לאתלטיקה קלה" וכן מסלולי הכשרה ייעודיים לצה"ל.

פרופיל התלמידים

נכון לתשע"ט מתחנכים בכפר 394 תלמידים, בכיתות ט' עד יד'. מתוכם 246 תלמידי פנימייה, 15 אקסטרניים ו-133 תלמידי מכללה.
תלמידי הפנימייה והתלמידים האקסטרניים בוחרים לבוא מרצונם לכפר הנוער במטרה לקבל הזדמנות נוספת לרכישת השכלה וללימודים לקראת תעודת בגרות מלאה או חלקית. תלמידי הפנימייה מגיעים מכל רחבי הארץ והתלמידים האקסטרניים מגיעים מהישובים בסביבה הקרובה.
אחוז הזכאות לבגרות בבי"ס עלה בתשע"ט ל-49% (בשנת תשס"ט רק 8% מהתלמידים סיימו בגרות מלאה), ובי"ס זכה בתשע"ג להוקרה ממשרד החינוך על פועלו.

נעל"ה

בכפר הנוער מתקיימת תכנית נעל"ה (נוער עולה לפני הורים) של הסוכנות היהודית ומשרד החינוך להעלאת נערים בגילאי 15-16 לארץ. התכנית נוסדה בשנת 1992 ומאז השתתפו בה למעלה מעשרת אלפים נערים ונערות. כ־90% מהם נשארו בארץ וכ־50% מהוריהם עולים לארץ גם כן.
בני נוער אלו הגיעו לארץ ללא הוריהם והם שוהים בכפר במשך כל ימות השנה, במהלך יולי יוצאים התלמידים לביקור הוריהם בארצות המוצא.
לתכנית מתקבלים נערים שעברו מבחני מיון וראיונות קבלה. הם מגיעים לארץ בקיץ שלפני שנת הלימודים של כיתה י'. ההחלטה על הפנימייה אשר בה הם ילמדו מתקבלת בשיתוף ההורים לפני עליתם ארצה.
תלמידי הפרויקט גרים בקבוצה נפרדת בפנימייה עם צוות הדובר את שפתם. התלמידים משתתפים בכל הפעילויות החברתיות בפנימייה וזאת בנוסף למכלול פעילויות בלתי פורמליות המיוחדות לתכנית נעל"ה.

סייבר ורובוטיקה

מגמה בין תחומית המשלבת את מקצועות המכניקה, אלקטרוניקה, בקרה ומחשבים. נושאי הלימוד: רובוטיקה, פיזיקה, חשמל, אלקטרוניקה, בקרים מתוכנתים, תכנות מחשבים, תהליכי יצור ממוחשבים ושפות תוכנה מודרניות. לרשות התלמידים במגמה מעבדות בקרה, אלקטרוניקה ורובוטיקה. הם זוכים לליווי לימודי ממהנדסים מחברות ההייטק שונות, ביניהם חברת DELL EMC שהינה חברת הסייבר הגדולה בישראל. תלמידי המגמה לוקחים חלק בפרויקט הרובוטיקה הבינלאומי First.

מדעי הסביבה וביולוגיה

הלימודים, בשיתוף המרכז האקדמי רופין, נערכים בקבוצות קטנות וכוללים זמן מעבדה ומחקר, סדנאות סביבתיות הלימוד. נושאי הלימוד הם: מערכות אקולוגיות טבעיות, בעיות אקולוגיות גלובליות, זיהום אוויר, מחזור חומרים, זיהום מקורות המים, טיפול בשפכים, מניעת זיהום מי תהום, תכנון סביבתי, תכנון בניין ערים.

אוטוטק

נושאי הלימוד במגמה זו הם תחבורה מתקדמת, דיאגנוסטיקה ורכב אוטונומי.  הלימודים מקנים 7 יחידות לימוד המורכבים ממספר תחומים. ביניהם: תורת הרכב המנוע, תרמו דינמיקה, שרטוט ממוחשב ורגיל, ופרויקט מעשי. תלמידי המגמה יכולים לעשות בגרות מלאה, והמצטיינים נוסעים לסיור לימודי בן עשרה ימים בתעשיית הרכב של מפעלי מרצדס בגרמניה, במטרה ללמוד ולהכיר את עולם הרכב המודרני.

חינוך גופני

מגמה חדשה המורכבת מ-5 יחידות לימוד עיוניות ומעשיות. הלימודים העיוניים הינם ל-4 יחידות לימוד וכוללים: אנטומיה, פיזיולוגיה של המאמץ, תורת הכושר הגופני, פסיכולוגיה של הספורט ותולדות החינוך הגופני. הלימוד המעשי נעשה במסלולי אתלטיקה וכדורגל הנו ליחידת לימוד 1. התלמידים מקבלים הסמכה לתעודה במסלולים אלו.

ספרות ושפה רוסית

מקצוע מוגבר בהיקף של 5 יחידות לימוד. תכנית הלימודים כוללת נושאי חובה ונושאי בחירה על השפה והתרבות הרוסית וגם על יצירות ספרות.

ניהול עסקי (משאבי אנוש)

במסגרת המגמה לומדים התלמידים על ניהול, יסודות הכלכלה, חשבונאות, משאבי אנוש, יחסי עבודה ותרבות ארגונית. כמו כן זוכים להרצאות אורחים מהמגזר העסקי וסיורים במפעלי הייטק.

חוגים והעשרה לימודית

בכפר קיים מרכז למידה הפועל בשעות אחר הצהריים והערב, המספק תמיכה לימודית אישית ומלווה בצוות מורים מקצועי, מערך תמיכה רגשית רחב הכולל פסיכולוגים ועובדים סוציאליים וכן פעילויות חברתיות, ביניהן להקת הזמר, קבוצת האתלטיקה, מועדון הגלישה, נבחרת הרובוטיקה  FIRST, סיירת Siemens להכרת הארץ, משק חקלאי, כלבייה שיקומית, תכניות חשיפה להייטק של חברת Dell emc, חוגי אופניים, כדורגל בנים/בנות, צילום, תאטרון ומוזיקה.

משק חי

בכפר הנוער משק חי הכולל בתוכו כלביה טיפולית, מרחב חי, ענף גינון נוי בר קיימא וענף עיבוד צמחי מרפא. הכפר מקיים עבור החניך 3 מסגרות משלימות: פנימייה, ביה"ס והמשק החקלאי. החניך בפנימייה נדרש להיות גורם פעיל ב-3 הגופים בכפר. דרישה זו מייצרת אצל החניך מחויבות בסיסית למקום בו הוא מתחנך, לבעל החיים/לגידול אותו הוא מטפח ומקדם אצלו תחושה של שייכות.

מכללה טכנולוגית

בסוף שנת תשע"ח התאחדה מכללת הדסה נעורים עם מכללת הכפר הירוק, תחת הנהלתו של בועז שפייר, שניהל במהלך 19 השנים האחרונות את מכללת הכפר הירוק.  

מגמות ולימודים

המגמות לתואר הנדסאי במכללה: חשמל, בקרה ואנרגיה, תוכנה, מכונות (אוטוטק / מכטרוניקה).  בפני תלמידי התיכון עומדת האפשרות לדחות את הגיוס לצבא ולהשתלב בלימודי המשך יג' – יד' במכללה. הלימודים מתבצעים בכיתות קטנות, עם מכשור מתקדם ומשלבים עבודה מעשית, התנסות והתמחות מודרכת במפעלי תעשייה. 
בנוסף הם מעניקים לתלמידים אפשרות להשתלב בשירות צבאי בתחום התוכן הנלמד במכללה והמשך ללימודי תואר ראשון.

תכנית טופז

המכללה מציעה מסלול ייעודי למצטיינים ללימודי תואר ראשון בהנדסה  "תכנית טופז". הנה תכנית ייחודית של מכללת "הדסה נעורים" וחיל הטכנולוגיה והאחזקה, המאפשרת קבלת שני תארים בשני שלבים: תואר הנדסאי ותואר מהנדס. 
התכנית מיועדת לתלמידים מצטיינים מסיימי כיתות י"ב, בעלי מוטיבציה גבוהה לשרת כמהנדסים / קצינים בצה"ל בתפקידים פיקודיים ובעתיד להשתלב בעשיית ההייטק כמהנדסים עם רקע ניהולי.

פרוייקט של"ב

פרויקט נוסף שמתקיים במגמות אוטוטק וחשמל הינו פרויקט של"ב - שילוב תלמידים בתעשייה. בפרויקט זה מתנסים התלמידים יומיים בשבוע בתחום התוכן הנלמד ומתוגמלים בשכר עבודה.